Zuma besoek Courtney se familie, toneelFoto: ANA. Pres. Jacob Zuma het Donderdag die familie van Courtney Pieters (3), wie se liggaam in ŉ vlak graf begrawe is, besoek. Hordes mense het buite die Pieters-huis saamgedrom en “we want justice” geskree toe Zuma en sy gevolg daar opdaag. Zuma is na die huis vergesel waar hy ŉ privaat vergadering met die familie gehou het wat meer as ŉ halfuur geduur het. Hy het daarna ŉ gedenkplaat vir Courtney onthul wat aan die voorkant van die Pieters-huis vasgemaak is. Zuma het aan die media gesê hy dink genoeg is nou genoeg en Suid-Afrikaners kan nie toelaat dat dié tipe ding gebeur nie. “Ek het vanoggend [Donderdag] ŉ verklaring hieroor uitgereik; Suid-Afrikaners moet saamstaan teen hierdie goed,” het Zuma gesê. Zuma het daarna die toneel waar Pieters se liggaam gevind is, besoek en tyd daar deurgebring. ŉ Gedenkteken en blomme is intussen daar opgerig. Rachel Tait, ŉ buurvrou, het gesê Zuma se besoek sal niks verander nie. “Hy het net hierheen gekom noudat dit ŉ groot storie op die nuus is,” het Tait gesê. Sy het bygevoeg die hele gemeenskap is geskok omdat almal die man wat van Courteny se moord beskuldig word, ken en respekteer. Ander inwoners het ook gekla en genoem dat daar behoorlike ligte opgerig moet word sodat mense in die aande kan sien wat aangaan. Foto: ANA. Dan Plato, die Wes-Kaapse LUR vir veiligheid, het ook die Pieters-huis besoek. “Wat my betref is sy nog ŉ babatjie; hoe het enige volwasse man die reg om ŉ babatjie te verkrag, haar te vermoor en die liggaam weg te steek?” het Plato gevra. Mortimer Saunders (40), het Woensdag in die Goodwood-distrikshof verskyn in verband met die verkragting van en moord op die driejarige Courtney Pieters. Hy het nog nie gepleit nie. Die hofsaal was volgepak en landdros Paul Visagie het die saak tot 24 Mei uitgestel. Hy staan tereg op aanklagte van ontvoering, moord en twee aanklagte van verkragting. Die beskuldigde is op 15 Mei in hegtenis geneem. Colin Lekay, die beskuldigde se regshulpverteenwoordiger, het gesê die beskuldigde werk in ŉ inbelsentrum en sy inhegtenisneming plaas sy werk in gedrang. Die hof het op versoek van Lekay ingestem dat die beskuldigde in die Goodwood-gevangenis se hospitaalafdeling aangehou word aangesien hy glo doodsdreigemente ontvang. Gemeenskapslede het buite die hof betoog en geëis dat die beskuldigde nie op borgtog vrygelaat word nie. Courtney se liggaam is Saterdag in die omgewing van Bofors-sirkel in die Epping-nywerheidsgebied gevind. Sy is op 4 Mei as vermis aangemeld nadat sy die laaste keer gesien is toe sy glo buite gespeel het. Die beskuldigde is blykbaar bekend aan Courtney se ouers en het glo ŉ kamer by hulle gehuur.